Микеланджело Буонароти
Ако чукът ми груб, ломящ гранита…

Превод от италиански: Драгомир Петров, 1966

chitanka.info

Ако чукът ми груб, ломящ гранита,

човешки образ бавно му придава,

то Бог го води и го направлява

и с неговата сила той полита.

Че някой дивен горе до насита

и нас, и себе си разхубавява,

а всеки чук от чук се изковава,

у който вечна светлина е скрита.

В ковачницата устремен, замаха

изпълнен с мощ и очертал широка

дъга над нея, в небесата литва.

И неизлени образите щяха

да чакат, ала към оназ висока

ковачница отправям аз молитва.

Стихотворението е публикувано в романа на Ървинг Стоун „Страдание и възторг“, изд. Народна култура, 1966 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.